***Монгол Улсын Их Хурлын Зургаа дахь удаагийн сонгуулиар байгуулагдсан Улсын Их Хурлын Ээлжит бус чуулганы Аюулгүй байдал, гадаад бодлогын байнгын хорооны 2012 оны 09 дүгээр сарын 12-ны өдөр (Лхагва гариг)-ийн хуралдаан 11 цаг 43 минутад Төрийн ордны “А” танхимд эхлэв.***

Улсын Их Хурлын гишүүн Л.Цог ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 16 гишүүнээс 10 гишүүн ирж, 62.5 хувийн ирцтэй байв. Үүнд:*

***Чөлөөтэй:*** Ц.Цолмон, М.Батчимэг, Б.Болор.

***Тасалсан:*** Р.Амаржаргал, Д.Бат-Эрдэнэ, Ц.Баярсайхан.

***Нэг. “Засгийн газрын 2012-2016 оны үйл ажиллагааны хөтөлбөр батлах тухай” Улсын Их Хурлын тогтоолын төсөл (анхны хэлэлцүүлэг, санал, дүгнэлтээ Төрийн байгуулалтын байнгын хороонд хүргүүлнэ)***

Хэлэлцэж буй асуудалтай холбогдуулан Батлан хамгаалахын сайд Д.Бат-Эрдэнэ, тус яамны Төрийн нарийн бичгийн дарга Я.Чойжамц, Гадаад харилцааны сайд Л.Болд, тус яамны Төрийн нарийн бичгийн даргын үүрэг гүйцэтгэгч С.Сүхболд, Зэвсэгт хүчний жанжин штабын дарга Ц.Бямбажав, Тагнуулын ерөнхий газрын Тэргүүн дэд дарга О.Чулуунбаатар, Онцгой байдлын ерөнхий газрын дарга Ц.Амгаланбаяр, Цөмийн энергийн газрын даргын үүргийг түр орлон гүйцэтгэгч Г.Манлайжав, Улсын Их Хурлын Тамгын газрын Эрх зүй, хууль тогтоомжийн хэлтсийн ахлах зөвлөх Г.Цэрэндулам, зөвлөх Д.Энхбат, Аюулгүй байдал, гадаад бодлогын байнгын хорооны зөвлөх Э.Эрдэнэсүрэн, референт Г.Нандинцэцэг нар байлцав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Л.Цог:** -“Засгийн газрын 2012-2016 оны үйл ажиллагааны хөтөлбөр батлах тухай” Улсын Их Хурлын тогтоолын төслийн анхны хэлэлцүүлэг хийсэн тухай Байнгын хорооноос гаргасан санал, дүгнэлтийг Төрийн байгуулалтын байнгын хороонд хүргүүлэхийг дэмжиж байгаа гишүүд гараа өргөнө үү.

Зөвшөөрсөн 10

Татгалзсан -

Бүгд 10

Гишүүдийн олонхийн саналаар дэмжигдлээ.

Байнгын хорооноос гаргасан санал, дүгнэлтийг Төрийн байгуулалтын байнгын хороонд хүргүүлэхээр тогтов.

***Уг асуудлыг 11 цаг 45 минутад хэлэлцэж дуусав.***

***Хоёр. “Виз олгох нөхцөлийг хөнгөвчлөх тухай Монгол Улсын Засгийн газар, Бүгд Найрамдах Солонгос Улсын Засгийн газар хоорондын хэлэлцээр”-ийн төсөл (зөвшилцөх)***

Хэлэлцэж буй асуудалтай холбогдуулан Гадаад харилцааны сайд Л.Болд, тус яамны Гэрээ эрх зүйн газрын орлогч дарга А.Төмөр, тус газрын захирлын үүрэг гүйцэтгэгч Б.Мандахбилэг, Консулын газрын захирал Д.Ганхуяг, Аюулгүй байдал, гадаад бодлогын байнгын хорооны зөвлөх Э.Эрдэнэсүрэн, референт Г.Нандинцэцэг нар байлцав.

Хэлэлцээрийн төслийн талаарх танилцуулгыг Гадаад харилцааны сайд Л.Болд танилцуулав.

Танилцуулгатай холбогдуулан Улсын Их Хурлын гишүүдээс асуулт гараагүй болно.

Улсын Их Хурлын гишүүн Р.Гончигдорж санал хэлэв.

**Л.Цог:** -“Виз олгох нөхцөлийг хөнгөвчлөх тухай Монгол Улсын Засгийн газар, Бүгд Найрамдах Солонгос Улсын Засгийн газар хоорондын хэлэлцээр”-ийн төслийг зөвшилцөхийг дэмжиж байгаа гишүүд гараа өргөнө үү.

Зөвшөөрсөн 10

Татгалзсан -

Бүгд 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Засгийн газарт хүргүүлэхээр тогтов.

***Хуралдаан 11 цаг 50 минутад өндөрлөв.***

***Тэмдэглэлтэй танилцсан:***

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Ц.ЦОЛМОН

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**МОНГОЛ УЛСЫН ИХ ХУРЛЫН ЗУРГАА ДАХЬ УДААГИЙН СОНГУУЛИАР**

**БАЙГУУЛАГДСАН УЛСЫН ИХ ХУРЛЫН ЭЭЛЖИТ БУС ЧУУЛГАНЫ АЮУЛГҮЙ**

**БАЙДАЛ, ГАДААД БОДЛОГЫН БАЙНГЫН ХОРООНЫ 2012 ОНЫ 09 ДҮГЭЭР**

**САРЫН 12-НЫ ӨДӨР (ЛХАГВА ГАРИГ)-ИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

***Хуралдаан 11 цаг 43 минутад эхлэв.***

***Л.Цог: -***Хурал эхлэхэд бэлэн боллоо. 16 гишүүнээс 9 нь ирсэн байна. Ингээд хорооны хуралдаан нээснийг мэдэгдье.

Энэ удаагийн хуралдаанаар 2 асуудал хэлэлцэхээр байна манай Байнгын хороо. Нэгдүгээрт, Монгол Улсын Засгийн газрын 2012-2016 оны үйл ажиллагааны мөрийн хөтөлбөр батлах тухай Улсын Их хурлын тогтоолын төслийн анхны хэлэлцүүлгийг хийх асуудал байна.

Хоёрдугаарт, Виз олгох нөхцөлийг хөнгөвчлөх тухай Монгол Улсын Засгийн газар, Бүгд Найрамдах Солонгос Улсын Засгийн газар хоорондын хэлэлцээрийг Байнгын хороотой зөвшилцөх ийм асуудал байна.

Өөр саналтай гишүүд байна уу хэлэлцэх асуудлаар. Байхгүй бол хэлэлцэх асуудлаа баталлаа.

Эхний асуудал хэлэлцье. Энд ажлын хэсгийн нөхдүүдийг танилцуулъя энэ хуралдаанд оролцож байгаа. Батлан хамгаалах яамны сайд Бат-Эрдэнэ сайд байна уу, ирж явна уу. Гадаад харилцааны сайд Болд гишүүн ирсэн байна. Бямбажав Зэвсэгт хүчний жанжин штаб, С.Болд Гадаад харилцааны яамны Төрийн нарийн бичгийн даргын үүрэг гүйцэтгэгч түр орлогч ийм хүн байна. Чойжамц Батлан хамгаалах яамны Төрийн нарийн бичгийн дарга, О.Чулуунбаатар Тагнуулын ерөнхий газрын Тэргүүн дэд дарга, Амгаланбаяр Онцгой байдлын ерөнхий газрын дарга, Манлайжав Цөмийн энергийн газрын даргын үүргийг түр гүйцэтгэгч ийм хүмүүстэй ажлын хэсэг хуралд оролцож байна.

Ингээд эхний асуудалдаа оръё.

Мөрийн хөтөлбөртэй холбогдуулж гишүүд асуулт тавих гишүүн байвал гараа өргөе. Алга уу. За асуултаа тасаллаа. Тогтоолын төсөлтэй холбогдуулж санал хэлэх гишүүд гараа өргөе. Алга уу. За тэгвэл саналаа бас тасаллаа.

Тэгэхээр саяын асуудлаар асуулт ч байхгүй, дүгнэлт байхгүй учраас энэ Аюулгүй байдал, гадаад бодлогын байнгын хорооноос гаргасан санал, дүгнэлтийг Төрийн байгуулалтын байнгын хороонд хүргүүлэх ийм асуудал байгаа юм байна. Ингээд ийм учраас тогтоолынхоо төслийг дэмжье гэсэн санал хураалт явуулъя. Дэмжиж байгаа гишүүд гараа өргөнө үү. 10-10. Ингээд бүрэн дэмжлээ. Эхний асуудал дууслаа.

**Р.Гончигдорж:** -Найруулгын саналуудаа бол нэгтгээд өгчихөж болно шүү дээ тиймээ.

**Л.Цог:** -Тийм, тэр нь тусдаа. Эхний асуудал ингээд дууслаа.

Дараагийн асуудал. Виз олгох нөхцөлийг хөнгөвчлөх тухай Монгол Улсын Засгийн газар, Бүгд Найрамдах Солонгос Улсын Засгийн газар хоорондын хэлэлцээрийг Байнгын хороотой зөвшилцөх асуудал байна.

Энэ асуудлаар ажлын хэсгийн нөхдүүд энд ирсэн байна. Хуралдаанд оролцож байна. Мандахбилэг Гадаад харилцааны яамны Гэрээ, эрх зүйн газрын захирлын үүрэг гүйцэтгэгч, А.Төмөр Гадаад харилцааны яамны Гэрээ эрх зүйн газрын орлогч дарга, Ганхуяг тус яамны Консулын газрын захирал ийм улс ажлын хэсэгт оролцож байна.

Ингээд энэ танилцуулгыг Засгийн газрын гишүүн, Их Хурлын гишүүн Болд сайдыг хийнэ үү хэмээн урьж байна танилцуулга.

**Л.Болд:** -Эрхэм гишүүдэд энэ өдрийн мэндийг хүргье.

Тэгээд энэ асуудлыг өнгөрсөн Байнгын хорооны хуралдаанаар бас тодорхой нэлээд сайн ярьсан. Тэгээд гол нь нөгөө нэг процедурын хувьд шууд гэрээг соёрхон батлах байдлаар шийдвэр гаргах хуулийн хүрээнд бололцоо байхгүй.

Тийм учраас Засгийн газраас асуудлаа эргэж оруулж ирээд, эхний ээлжинд одоо процедурын дагуу зөвшилцөх саналыг Байнгын хороонд оруулж шийдвэрлүүлээд, тэрний дараа бол Соёрхон батлах асуудлаа бол шийдвэрлүүлэх ийм процедурын асуудлыг шийдсэн байгаа.

Тэгээд энэ шийдвэрийн дагуу холбогдох бичиг баримтуудыг шинэчлээд, Их Хуралд өргөн барьсан байгаа. Тэгээд энэ зөвшилцөх шийдвэрийг гаргаж өгнө үү гэж асуудлыг тавьж байна.

Анхаарал тавьсанд баярлалаа.

**Л.Цог:** -Баярлалаа Болд сайдад. Одоо хэлэлцээд танилцуулгатай холбогдуулж асуух асуулт байна уу гишүүд ээ. Алга байна. Асуулт тасаллаа.

Одоо үг хэлэх гишүүд.

**Р.Гончигдорж:** -Үг хэлэх юм алгаа. Энийг процессынх нь хувьд зөвшилцөх үйл ажиллагаа явагдаж байгаа л гэж ойлгож байгаа.

**Л.Цог:** -Өөр хүн юу алга байна. Тасаллаа үг хэлэх асуудлыг. Одоо бүгдээрээ мэдэж байгаа. Түрүүн ороод буцсан учраас одоо зөвшилцөх асуудал явагдаж байгаа. Тэгэхээр энэ зөвшилцлийг дэмжье гэсэн томъёоллоор санал хураах ёстой гэж бодож байна тиймээ. Асуудлыг дэмжиж байгаа улсууд гараа өргөе. Гишүүд дэмжих үү, эсрэг хүн байна уу? 10-10. За бүгд бүрэн дэмжлээ.

Ингээд Байнгын хорооны санал, дүгнэлтийг энэ хуралдааны тэмдэглэлийг Засгийн газарт хүргүүлэх ийм учиртай юм байна.

**Л.Болд:** -Энэ дээр нэг тодруулах юм байна.

**Л.Цог:** -Болд гишүүн.

**Л.Болд:** -Одоо нэгэнт зөвшилцсөн юм чинь одоо нөгөө түрүүний Соёрхон батлах санал хураалтыг нь одоо явуулчихаж болно тиймээ. Зөвшилцөл нь явагдчихсан юм чинь.

**Л.Цог:** -Эргээд оруулаад ирэхгүй юу даа.

**Л.Болд:** -Дахиж оруулж ирэх үү.

**Л.Цог:** -Тийм. Наадах чинь албан бичиг нь тийм хандсан байх учиртай.

**Л.Болд:** -Тэгвэл дараагийн хурлаар оруулж ирье дээ.

**Л.Цог:** -Ингээд баярлалаа. Асуудал дууслаа. Байнгын хорооны хурал өндөрлөснийг мэдэгдье.

***Хуралдаан 11 цаг 50 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш